Luister: LUR gekap oor uitgelekte klankopnameFaith Mazibuko. Foto: ANA Faith Mazibuko, Gautengse LUR vir sport, kuns, kultuur en ontspanning, moet bontstaan oor ŉ uitgelekte klankopname waarin sy op werknemers skree en glo druk vir projekte om voort te gaan sonder die nodige tenderprosesse. Mazibuko se departement het egter in ŉ verklaring gesê dat die LUR in geen stadium tydens die vergadering met personeel onwettige opdragte gegee het nie, maar net klem gelê het op die belangrikheid daarvan dat die departement sy beloftes nakom. “Die LUR het nog altyd geglo dat die implementering van projekte vinnig en binne die voorskrifte van die wet gedoen moet word. Die LUR ontken alle aanklagte van inmenging in administratiewe aangeleenthede.” Die departement het egter nie ontken dit is Mazibuko se stem wat in die klankopname gehoor kan word nie. Die Mail & Guardian se amaBhungane-eenheid het Woensdag die klankopname gepubliseer. In die opname kan gehoor word hoe Mazibuko op bestuurders in haar departement skree oor sportfasiliteite, sogenaamde gekombineerde sportbane, wat so gou as moontlik by verskeie gemeenskappe opgerig moet word. Daar kan in die agtergrond gehoor word hoe twee vroue vir Mazibuko die versekering gee dat die fasiliteite opgerig sal word solank as wat dit volgens wet gedoen word. Mazibuko raak woedend en skree op die bestuurders dat die fasiliteite opgerig moet word of hulle hul bedankings moet indien. Die LUR bulder bo‑oor die vroue en weier om hul verduideliking te hoor dat daar nog nie kontrakte gereed is om die fasiliteite op te rig nie. “Ons wil dit gebruik vir ons veldtog om die verkiesing te wen. Hoe ook al julle dit doen…selfs al gaan rig julle dit self op of doen dit met toorkuns…julle beter dit doen. ” Mazibuko sê dan ook vir die twee vroue dit blyk haar pogings om vroue te bemagtig deur hulle aan te stel word in haar gesig gegooi. “Dit is duidelik dat julle nie gereed is om in die omgewing te werk nie. Julle beter julle werk doen of waai … watter ander departement het ŉ wit vrou as hoof van die departement? Niemand, behalwe nasionaal. Dit is hoekom sommige departemente nie ŉ Indiese of wit vrou soek nie … en dit gaan nie oor rassisme nie. “Hierdie vrouebemagtiging … ek het dit te ver gevat en nou word dit in my gesig gegooi … gaan doen julle werk. Julle twee is die gelukkiges, julle moet my bedank.” WOW GUYS. I don’t even know what to say ? pic.twitter.com/vQtPdX2Izn — Thabiso Makhubela (@thabzy_m) March 14, 2019